उन्दे अनुसार शायद कुसै बी शब्द इच कोई अर्थ नेईं होंदा ते नां गै कोई शब्द ईश्‍वर पास्सेआ कोई अर्थ लेइयै ब्रह्म लोक च उतरदा ऐ। एह् अर्थ समाज दे आपसी व्यवहार, आचार-विचार, रीति-रिवाज, सभ्यता ते संस्कृति उप्पर निर्भर करदे न। पर भाशाविज्ञानकें दी एह् द्रिश्टी बड़ी अव्यवहारक ते एकांगी उन बझोंदी ऐ ; की जे जेकर अर्थ रैह्‌त उच्चारण गी भाशाविज्ञान दा विशे मन्नी लैता जा तां फ्ही उच्चारण दी केह् जरूरत ही, फ्ही ते उच्चारण दे इलवा होर बी केईं किस्में दे संकेंतें कन्नै बी भावें ते विचारें दा सम्प्रेषण कीता जाई सकदा ऐ। जेकर सिर्फ ध्वनियें उप्पर गै जोर दित्ता जा तां पशु-पक्षियें ते मनुक्खें दी भाशा इच कोई अन्तर नेईं रेही जंदा। असल इच भाशा दा उच्चारण अर्थ दे सम्प्रेषण आस्तै गै कीता जंदा ऐ। इसदे इलावा उच्चारण गी भाशा आह्‌ला इक सशक्त ते सार्कथ संकेत मन्नेआ जंदा ऐ। जेकर अर्थ गी छोड़ी दित्ता जा तां ध्वनियां बी अपने-अपने निरर्थक होई जाङन। असल इच उच्चारण आह्‌ला द्रिश्टीकोण भाशा दे बाह‌‌्‌रले अर्थात् भाशा दे शारीरिक ढांचे गी दिक्खने आह्‌ला द्रिश्टीकोण ऐ। अर्थतत्व भाशा दा आत्मतत्त्व ऐ जिसदे अभाव इच भाशा निर्जीव जन होइयै रेही जंदी ऐ। इस करी भाशा विज्ञान दे खेतर इच अर्थ-विज्ञान गी उपेक्षित करियै चलना विज्ञानक द्रिश्टी कन्नै ते स्हेई तर्क संगत नेईं बझोंदा ते नां गै एह्‌दे अभाव इच भाशाविज्ञान दा अध्ययन पूर्ण होई सकदा ऐ। एह् गल्ल बक्खरी ऐ ते भाशाविज्ञान इच उच्चारण दा म्हत्तव अपेक्षाकृत मता ऐ की जे ध्वनियें दे अभाव इस अर्त दी कल्पना नेईं कीती जाई सकदी पर एह्‌दा अर्थ एह् बी नेईं ऐ जे अर्थ गी भाशाविज्ञान चा बाह्‌र कड्ढी दित्ता जा।